**7. NAPIREND Ügyiratszám: BSZ/3354-2/2023.**

# E L Ő T E R J E S Z T É S

a Képviselő-testület **2023. november 24-i nyilvános** ülésére

**Tárgy:** **Balatonszepezd Község Önkormányzata 2024. évi belső ellenőrzési munkatervének elfogadása**

**Előterjesztő:** Bíró Imre polgármester

**Előkészítette:** dr. Varga Viktória jegyző

**TISZTELT KÉPVISELŐ-TESTÜLET!**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 119. § (3)-(4) bekezdései szerint „a jegyző köteles – a jogszabályok alapján meghatározott – belső kontrollrendszert működtetni, amely biztosítja a helyi önkormányzat rendelkezésére álló források szabályszerű, gazdaságos, hatékony és eredményes felhasználását. A jegyző köteles gondoskodni – a belső kontrollrendszeren belül - a belső ellenőrzés működtetéséről az államháztartásért felelős miniszter által közzétett módszertani útmutatók és a nemzetközi belső ellenőrzési standardok figyelembevételével. A helyi önkormányzat belső ellenőrzése keretében gondoskodni kell a felügyelt költségvetési szervek ellenőrzéséről is.” Az utóbbi ellenőrzési forma a tulajdonosi funkcióval összefüggő átfogó vagy általános ellenőrzésként valósul meg.

A belső ellenőrzés az államháztartásról szóló 2011. évi CXCV. törvény 70. §, valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendeletben szabályozott tevékenység.

A Mötv. 119. § (5) bekezdése szerint a helyi önkormányzatra vonatkozó éves belső ellenőrzési tervet a Képviselő-testület az előző év december 31-ig hagyja jóvá.

A 370/2011. (XII. 31.) Korm. rendelet 22. § (1) bekezdés b) pontja értelmében a belső ellenőrzési vezető feladata a kockázatelemzéssel alátámasztott stratégiai és éves ellenőrzési tervek összeállítása, a költségvetési szerv vezetőjének - helyi önkormányzatok esetén képviselő-testület - jóváhagyása után a tervek végrehajtása, valamint azok megvalósításának nyomon követése.

A Balatonfüredi Többcélú Társulás Társulási Tanácsa (továbbiakban: Társulás) a társulás önkormányzatainál, illetve azok intézményeinél a belső ellenőrzési feladatok ellátását 2004. június 25-től biztosítja. A Társulás és az Önkormányzatok között létrejött megállapodás szerint a feladatot a Társulás látja el a belső ellenőr és a Balatonfüredi Közös Önkormányzati Hivatal, mint a Társulás munkaszervezete által megkötött vállalkozási szerződés útján.

A 2024. évre tervezett belső ellenőrzés témája a belső ellenőr javaslata alapján az alábbi:

**A pénzbeli és természetbeni szociális ellátások szabályozottságának és szabályszerűségének ellenőrzése**

Kérem az előterjesztést megvitatni, és az ellenőrzési munkatervet elfogadni szíveskedjenek.

**HATÁROZATI JAVASLAT**

Balatonszepezd Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 119. § (5) bekezdésében meghatározott feladatkörében eljárva a 2024. évi belső ellenőrzési munkatervet a következő tartalommal hagyja jóvá:

Ellenőrzött szerv: Balatonszepezd Község Önkormányzata

Ellenőrzés tárgya: A pénzbeli és természetbeni szociális ellátások szabályozottságának és szabályszerűségének ellenőrzése

Ellenőrizendő időszak: 2023. év

Ellenőrzés ütemezése: 2024. II. félév

**Határidő:** 2023. december 31.

**Felelős:** jegyző

Szentantalfa, 2023. november 20.

 **Bíró Imre**

 **polgármester**